[Foto’s] Kar ploeg in vrou in ná moles by Pta-renbaanKarlien Purves is in die hospitaal opgeneem nadat sy buite die Mahem-renbaan raakgery is.Foto: Verskaf. ŉ Vrou is Saterdagaand in die parkeergebied van die gewilde Mahem-renbaan in die weste van Pretoria raakgery toe moeilikheidmakers vir groot drama gesorg het. Chantelle Lewis, eienaar van Mahem in Hercules, het Maandag aan Maroela Media gesê vier mans het Saterdagaand by die renbaan opgedaag en toegang tot die perseel gekry sonder om te betaal. “Teen omstreeks 23:30 het lede van die Hercules-gemeenskappolisiëringsforum (GPF) wat daar diens gedoen het, my laat weet vier mans het sonder kaartjies ingeglip. Hulle was ooglopend besope en het in die openbaar en voor kinders hulself verlig en ook op mense en hul besittings geürineer,” het Lewis gesê. Die GPF-lede het die mans uit die perseel begelei en gesien hoe hulle na ŉ Silwer Yaris in die parkeergebied stap. Die dag se verrigtinge was reeds verby en besoekers was besig om huis toe te gaan. “Die lede het kort daarna ŉ rumoer gehoor. Dit het aan die lig gekom dat twee van die mans glo probeer het om brandstof uit twee voertuie in die parkeergebied te tap, toe een van die voertuie se eienaars hulle op heterdaad betrap het.” Die mans het toe in die Yaris gespring en van die toneel probeer wegjaag. Karlien Purves (45), ŉ inwoner van Jan Niemandpark, was saam met haar man, Steward en familielede by die verrigtinge. Sy het langs hul motor gestaan toe die bestuurder van die Yaris in haar ingeploeg en haar teen haar voertuig vasgedruk het. Amelia Wilke (22), haar seun se vriendin, was naby haar en is ook beseer. Die bestuurder het daarna glo weer probeer wegjaag en teen nog drie motors gebots voordat hy tot stilstand gekom het. Albei vroue is na die Eugene Marais-hospitaal gehaas vir behandeling. Nog ŉ man het snywonde opgedoen toe hy uit die Yaris se verwoestingspad wou kom. Dié man wou nie na ŉ hospitaal geneem word nie. Lewis het ná die voorval dadelik die Hercules-polisiestasie, wat 5km van die renbaan af is, gebel. Hulle het glo egter eers sowat ŉ uur en half later daar opgedaag. Sy moes spook om die vier mans, wat hulself in die Yaris toegesluit het, uit ŉ aantal ontstoke omstanders se kloue te hou. Daar was glo talle bierbottels in die Yaris. “Die bestuurder van die Yaris het intussen sy vrou gebel. Toe sy hier in haar nagklere en pantoffels opdaag, het sy gesê sy is ŉ polisiebeampte van Mamelodi. Die Yaris behoort glo aan haar. Sy het met die polisie op die toneel gepraat en hulle het amptelike polisiedrag uit die Yaris se kattebak verwyder.” Die vier mans is deur die polisie weggeneem. Toe Lewis by die polisiestasie opdaag nadat sy die renbaan gesluit het, het drie van die vier mans glo buite die stasie gesit en wegneem-hoender eet. Een van die ander mans het toe glo reeds ongehinderd van die stasie weggestap. Lewis wou ŉ saak van betreding, poging tot diefstal en openbare onsedelikheid teen die vier mans aanhangig maak, maar ŉ konstabel by die stasie het glo geweier om haar by te staan. Sy wou ook vasstel of ŉ saak van roekelose of nalatige bestuur teen die bestuurder aanhangig gemaak is, maar is glo deur die konstabel afgejak. “Ek kon die beledigende gedrag van die beampte nie meer verdra nie en het die Moot-polisiestasie genader om hulp, maar is daar weer terug verwys na die Hercules-polisiestasie.” Lewis het uit desperaatheid Sondag ŉ klag by die onafhanklike polisie-ondersoekdirektoraat (Opod) ingedien. “Ek sal alles in my vermoë doen om te sorg dat geregtigheid geskied,” het Lewis bygevoeg. Bennie Botha, Purves se seun, het Maandag aan Maroela Media gesê sy ma het reeds ŉ operasie ondergaan en is in ŉ stabiele toestand in die hospitaal se waakeenheid. “Sy het ernstige besering aan haar onderlyf opgedoen,” het Botha gesê. “Sy is in die hande van ŉ baie bekwame dokter en hy is sover tevrede met haar vordering. Dit is egter nog te vroeg om te weet of sy permanente skade het. Ons hoop net dat sy weer sal kan loop.” Hy het gesê Wilke word ook nog in die hospitaal behandel. Opod het reeds hul ondersoek van stapel gestuur. Kapt. Louise Reed-Steynberg, polisiewoordvoerder van die streek, het bevestig geen dossier is teen Maandag by die Hercules-polisiestasie in verband met die voorval geopen nie. Die ongeluk is wel aangemeld.